বিশ্বকাপের সময়েই ফুটবল খেলার ইচ্ছে মাথাচাড়া দিয়েছিল প্রিয়ার মতো সোনাগাছির অন্য যৌনকর্মীদের সন্তানদের মধ্যে। সেই ইচ্ছেকে সম্মান দিতে তাদের নিয়ে ফুটবল দল তৈরি করেছিল যৌনকর্মীদের নিয়ে কাজ করা স্বেচ্ছাসেবী সংগঠন দুর্বার মহিলা সমন্বয় সমিতি। কিন্তু প্রশিক্ষণের সুযোগ ছিল না এতদিন। সোনাগাছির অলি-গলিতেই খেলে বেড়াত এই মেসি-রোনাল্ডো ভক্তেরা। তাদের খেলার মাঠে সুযোগ দিতেই এ দিন ফুটবল কোচিং ক্যাম্প শুরু হল পদাতিক মহিলা ফুটবল দলের। দুর্বার সূত্রের খবর, স্থানীয় ১৭ নম্বর ওয়ার্ডের কাউন্সিলর মোহনকুমার গুপ্তের অনুমতিতে দর্জিপাড়া পার্কে হবে ওই ক্যাম্প। সপ্তাহে তিন দিন সেখানেই বল পায়ে, জার্সি গায়ে স্বপ্নপূরণের পথে এগোবে সোনাগাছির মেয়েরা।